khistorydata/jeongjo-sjw-relations huggingface dataset:
정조 4년
柳義養啓曰。合辭方張之時。諫院無詣臺之員。事甚未安。除在外外。正言呂萬永。卽爲牌招。何如。傳曰。允。
정조 4년
徐有防啓曰。今十五日朔望日次。常參以國忌齋戒相値。頉稟之意。敢啓。傳曰。知道。
정조 4년
李亨逵啓曰。大司成金熹。除拜多日。課試有限。尙不出肅。事甚未安。卽爲牌招。何如。傳曰。允。
정조 4년
李亨元啓曰。漢城判尹洪樂命。昨旣違召。今日又不出肅。事甚未安。卽爲牌招察任。何如。傳曰。允。
정조 4년
李亨逵。以承文院官員。以都提調意啓曰。冬至使咨文皮家原件。旣已啓下矣。定禁軍騎撥下送於使行所到處。以爲齎去之地。何如。傳曰。允。
정조 4년
有政。吏批。判書李福源牌不進。參判鄭民始進。參議李敬養式暇。右承旨徐有防進。啓曰。判書李福源牌不進。參議李敬養式暇。小臣獨政未安。何以爲之。敢稟。傳曰。仍爲之。以徐鼎修爲副修撰。沈命德爲宗簿正。洪秉益爲宗簿主簿。鄭致綏爲尙瑞副直長。校書著作單徐昇修。
정조 4년
兵批。判書李衍祥次對進。參判洪良浩入直進。參議朴師崙病。參知李象靖在外未肅拜。左承旨李亨逵進。啓曰。公山前營將李運祥。洪忠道按覈御史朴天衡。啓聞罷黜矣。陞資拜營將者。以不職遞罷。則勿計朔數多少。還收資級。載在法典。所授加資。依例還收之意。敢啓。傳曰。知道。司直宋鍈李敬玉。司果李鼎揆趙學晉。前營將李運祥今降禦侮。僉知單李禹鉉。
정조 4년
兵曹口傳政事。以李得濟爲洪忠兵使。
정조 4년
徐有防。以觀象監官員。以領事提調意啓曰。以禁漏官勞苦可矜之狀。酬勞均惠之道。參量草記稟處事。命下矣。本監三學入屬者。合爲一百五十餘人。而一半輪回。付料祿者。不過五十九窠。禁漏官二十人。輪回付料祿者爲八人。較量其分排多窠。則就比料祿之窠。則恐無奪此與彼之路。而爲渠輩加設料窠。恐非可論。自本監春秋兩等。以錢上下者爲二百五十二兩。今於監中朔下中。除出錢一百八十兩。有所添給。則未食料十二人。每朔每人當受三兩錢。庶或爲渠輩一分聊賴之益。以此分付本監。定式擧行。何如。傳曰。允。
정조 4년
李亨逵。以兵曹言啓曰。禁軍來春夏等都試。政府及本曹連因有故。不得設行。今已過時。依前例以祿試射代行。何如。傳曰。允。
정조 4년
李亨逵。以備邊司言啓曰。本司武郞廳李邦運。奔走勤仕。又滿十五朔。依例陞敍或守令除授事。奉承傳施行。何如。傳曰。允。
정조 4년
徐有防。以守禦廳言啓曰。本廳中軍有闕代。今當差出。而擬望之人乏少。外任竝擬。何如。傳曰。允。
정조 4년
李亨逵。以右邊捕盜廳言啓曰。本廳在囚罪人韓處良。今日未時量。物故之意。敢啓。傳曰。知道。
정조 4년
徐有防。以義禁府言啓曰。禁府時囚。以草記。今日內照律放送事。命下矣。時囚罪人朴宗正段。禁喧飭敎。何等截嚴。而身爲該郞。不能禁戢。至於今番喧譁。比前尤甚。論以紀綱。萬萬可駭。罪。取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。朴宗正杖一百收贖。告身盡行追奪。放送。徐有成段。殺獄檢驗。何等至重。而身爲檢官。不能詳審。至有誤錄實因。徑定元犯之擧。事極可駭。金致五段。殺獄檢驗。何等至重。而身爲檢官。不能詳審。有此誤錄實因。以至元犯之誤定。揆以獄體。誠極可駭。罪。取考律文。則大明律檢驗屍傷不以實條有曰。凡檢驗屍傷。初覆檢官吏。不爲用心。檢驗不實。定執致死。根因不明者。正官杖六十。不應爲條有曰。凡不應得爲而爲之。事理重者。杖八十。名例有曰。二罪俱發。以重者論。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。徐有成金致五等。竝從重論。各杖八十收贖。奪告身三等。放送。南殷老段。拈出傷處。雖曰。差勝於初覆檢。而至於光連未捕之前。以光贊徑定元犯。其不審之罪。在所難免罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。南殷老。杖八十收贖。奪告身三等。放送。何如。傳曰。允。朴宗正。如有功議。各減一等。徐有成南殷老則與宋持敬同罪。金致五與閔卷洙同罪。持敬卷洙。向因日寒。蒙放於輕囚中。其在綜名實之道。不可一放一否。且罰旣施矣。數遞可悶。竝以公罪勘處。附過放送。使之卽速還官。具敍五。宜無異同。待就囚。公罪勘放。可也。
정조 4년
又以義禁府言啓曰。訓鍊都監前中軍金相玉。具罪目移義禁府照律嚴勘事。命下矣。金相玉今方待命。卽爲拿囚之意。敢啓。傳曰。知道。
정조 4년
左議政臣徐命善。右議政李徽之箚曰。伏以臣等。卽伏見傳敎下者。以節使文書之誤書。有郊館査對時進參諸堂重推之命。莫重文書。不能詳審。致有此錯誤之擧。實不勝驚悚之至。臣等旣參査對。則論其辜犯。較重於諸堂。而特以職忝大官。威罰不加。私心惶愧。尤當如何。玆敢聯陳短箚。略暴自訟之義。伏乞亟令重勘。俾遂問罰之願。幸甚。答曰。省箚具悉卿等之懇。未盡察飭。不無爲慨於卿等。而遂事何言。卿等安心勿辭焉。仍傳曰。此批答。遣史官傳諭于左右相。
정조 4년
大司成金熹疏曰。伏以臣。本至愚極陋。百無一能。而數年以來。荐被殊渥。內外踐歷。俱極踰涯。每一自顧。愧懼交中。不料喉院之誤恩纔謝。國子之新命遽降。臣於是。益不勝惝怳震駭。誠不知所以自措也。竊惟敎冑之訓。著於虞書。成均之法。昉於周禮。而東序論說。特在於大司成。則師儒之長。責任。何如。苟非文學聞望。翕然爲一世所推者。則上不可以輕授。下不可以冒膺。故其所遴柬。自古難愼。而挽近人才。雖不及祖宗盛際。前後居是職而任其責者。亦莫非當時之彦也。如臣者。姿性鈍根。工夫滅裂。經傳諸書。尙多未窺。雕篆末技。曾不猶人。只是不學無文之一下品。則訓迪表率。初非可論。而試講課製。決知不能矣。如是而尙何敢徒戀榮寵。不顧嗤點。竊據匪分之地。以貽賢關之羞乎。是以昨於闕中。聞命徑出。不逋慢之誅。今隨召牌。趨詣陳章。敢冀鞶帶之遞。伏乞聖明。念重任之尤宜擇人。察微懇之不敢飾辭。亟許鐫改。以安愚分。不勝幸甚。省疏具悉。爾其勿辭察職。
정조 4년
掌令權坪疏曰。伏以臣。待罪下邑。逖違天陛。三年于玆矣。適當天災荐臻。聖心奮勵。前後求言之敎。十行懇惻。臣於是時。冒叨言地。區區願忠之誠。豈不欲有懷無隱。隨事畢陳。而至若政令之得失。時務之緩急。新從下土。便同襲瞽。臣不敢以不知爲知。重犯不誠之誅。而第於目下沐浴之義。秉彝之心。決不欲共戴一天。則安得不明目張膽而陳之乎。噫。今日合辭之論。設令三司諸臣。日日齊進。沫血以請。殿下之仁恕太過。臣等之誠意淺薄。不過爲紙上之空言而止。而夫何近日以來。兩司不備。竝與紙上之言而闕之。亂賊何以知懼。王章何以得伸。殿下試思之。合辭諸賊。夫孰非罪犯罔赦。不可涵濡。而至於龜柱之陰凶不道。鄭妻之妖邪干犯。得保首領於覆載之間者。幾年所。今若挨過兩朔。則又將添得一年矣。一年二年。其將下是謄傳。上以是例批而已乎。國榮之千罪萬惡。已爲畢露於諸臣章奏之間。而最其沮遏大計。尤是人臣之極罪。人臣無將。將則必誅。今乃以放歸薄罰。示之以曲爲之地之聖意用法。如是乖當。求諸往牒。亦有是否。天災之式月斯生。人生之去益疑懼。恐未必不由於此。伏願殿下。廓揮乾斷。亟從三司兩司之請。以謝天譴。以洩輿憤焉。臣於日前。猥登筵席。伏聞殿下以今日山川精氣。只産金銅。不産人材。發中朝之歎。大哉王言。一哉王心。貴人賤貨。思賢如渴之誠。譪然辭表。眞可以感動臣隣。然臣於此。亦有所可以仰復者。夫五行精英之氣。絪縕兩間。無或間斷。則豈有鍾於金銅。而不鍾於人材之理也哉。惟是世俗之見。但知金銅之爲寶。而不知人材之寶於人國者。雖照乘之珠。連城之璧。不可以此而易彼也。是故聞金銅之見於山也。則必使工人採掘之。遑遑如不及。而至於人材。則未聞有竭力而求之。至誠而招之。噫今之時。豈眞無人材而然耶。抑有之而人之採之也。不及於金銅而然耶。世之無公心公眼也。久矣。己之所好。則指沙礫而便謂之金銅。己之所惡。則雖金銅。或苛摘其瑕纇。或不許其陶冶。唯恐不棄擲於地。宜殿下以不見人材。爲喟然之歎也。雖然其所以培養作成之者。在殿下。採訪招徠之者。亦唯在殿下。若一番中朝發歎而止。則亦何補於勞於求賢之政也。惟殿下懋哉懋哉。臣卽伏聞道塗所傳。以無賴閑良之毆打掖隷之母。査命甚嚴。聲氣過費。閑良之作挐閭巷。其罪固可嚴治。然此等事。法府存焉。顧何足以上煩九重之聽乎。殿下卽祚之初。第一淸明之治。先自嚴束掖隷始。八方聽聞。欽仰贊歎。式至今不表。而臣則知殿下今日之擧。非爲掖屬。必有所以。而第以外面觀之。掖屬之聲勢可怕。殿下處分。亦近於下行有司之事。若此不已。不特掖屬有復踵前習之慮。殿下淸明之治。或因是而有有始無終之歎。則豈不爲可惜之甚乎。惟殿下勿以人廢言。益加惕焉。臣屢叨言責。絲毫無補。居常愧懼。若隕淵谷。今當聖上虛襟納諫之日。終不能逮一言陳一事。以效一日之責。草草短章。不免爲應文之歸。將焉用如許臺閣也哉。伏乞聖慈。亟削臣職。以勵臺風。以安私分。千萬幸甚。省疏具悉。首件事。言之悉矣。次陳事。可謂目下第一義。當益懋其所不懋。末段事。亦屬無隱。殊足嘉乃。然束濕掖隷。便作規制。每欲寧嚴無緩。以是定配充軍等勘罪。近多有之矣。至於今番事。爲平民除害也。禁亞將密囑也。若以事近掖庭而不治。則眞所謂因噎廢食。況名是親兵。與掖隷有間故也。嗣後此輩之如有藉此非弊者。爾其隨聞論罪。爾其勿辭察職。
정조 4년
副校理趙鼎鎭疏曰。伏以臣。識短才劣。備數行人。義重往役。不敢辭避。畢竟僨敗。固所自料。果然太學生之所懷出。而遣辭峻正。聲罪截嚴。臣之奉使無狀之罪。於是乎益著矣。本事委折。略悉於別單書啓。已蒙淵鑑之所俯燭。今欲更事提說。則徒近煩屑。又涉分疏。譏斥之來。惟當受以爲罪。而第念伊時事勢。轉極難處。彼旣傳以皇旨。謂將移咨。則旣不可直以理喩。又不得一向强爭。若使古人之有識慮者當之。或有可以善處者。而惟其出疆之責。每以生梗爲慮。事到張大。計出彌縫。實狀不過如此。而今泮儒不諒事實。至有捲堂之擧。加以奉佛之目。重辱身名。貽羞國家。撫躬悼歎。杜門蟄伏。館職新命。忽下此際。郵罰不加。恩榮反紆。感惶之極。靡所容措。反面屬耳。昵覲爲急。而目下所遭。非比尋常。廉防至重。去就何論。玆敢略陳悚愧之情。冒犯瀆擾之誅。伏乞聖慈。俯賜鑑諒。亟削臣職。因勘臣罪。以謝公議。以安私分。不勝幸甚。省疏具悉。爾其勿辭察職。
정조 4년
錦城尉朴明源疏曰。伏以臣。本以極庸至陋。猥膺專對之任。事多昏憒。僨誤是懼。卽伏聞泮儒所懷。則以受來佛童子事。詆斥甚嚴。臣滿心慙恧。無地自容。伊時事實。俱已仰達於別單書啓中。今不更事煩瀆。而臣雖蔑識。粗知異端之必斥。則夫豈有受來邪穢之意。而當其駭惑爭難之時。彼以出自皇命。何敢逆旨爲說。及見禮部書入佛子等種覆奏之單。始知其果出皇旨。臣等多般商量相議。以若其力拒峻斥。而彼之嘖言。只及於使价一身而止。則固所甘心。如復轉致層激。以至於彼所云別送咨文之境。則其爲辱命。當如何哉。與其反有葛藤之慮。無寧私自方便之爲愈。故初則力爭以不可受。終焉黽勉而不得辭。付之任譯。使之區處。雖其事會之迫不獲已。然中心忸怩。如負大何。今於首善之地。有此守經之論。臣於是。尤不勝慙歎。人言之來。固當受以爲罪。何敢有一分自恕之計也。顧臣踪地難安。日昨慈聖誕辰起居之列。亦不得進參。情禮俱缺。冞增惶隕。玆敢冒陳短章。伏暴危悃於黈纊之下。伏乞聖慈。俯垂鑑察。亟加威罰。一以謝儒論。一以爲奉使不謹者之戒。千萬幸甚。答曰。省疏具悉。俄諭副价之批。本事不須追提。卿其安心勿辭。
정조 4년
戶曹參判鄭元始疏曰。伏以臣。以無似之質。膺專對之責。不能事事。觸處生疣。私心愧悚。如負大何。卽伏聞館儒所懷。論斥備至。臣於是。益不勝瞿然慙恧之至。噫。崇儒闢異。義理之當然。趨譽避毁。人情之所同。苟使可辭而免。則臣亦何苦受此不經之物。以取人雌黃哉。前後事實。略陳於別單書啓。復事提說。徒涉分疏。第其本事。有不可不一暴者。當其傳給之際。屢辭以不可受之義。而彼旣托以皇旨。謂將咨送。臣等相議。與其事到張大。轉益難處。毋寧私自區處。以爲方便之爲愈。故出付任譯。送置山寺。以佛還佛。似無大害。伊時事勢。自有不獲已而然者。然旣不得身當而目擊。則亦何望曲諒而善恕乎。守經之論。臣固受而爲咎。何敢爲自解之意。而唯其貽羞所笑等語。遣辭甚嚴。非比尋常。在臣廉隅。有不可晏然。玆敢略控愧訟之忧。仰瀆崇嚴之聽。伏乞聖慈。俯垂鑑諒。亟削臣職。仍治臣罪。以靖私義。以謝人言。千萬幸甚。答曰。省疏具悉。何用爲引。卿其勿辭行公。
정조 4년
掌令高益擎權坪。持平朴聖泰。校理柳孟養朴天行。正言呂萬永。修撰洪文泳李兢淵。副修撰金履禧啓曰。請喬桐府黜置罪人鄭致達妻快正王法。以洩神人之憤。謂還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。掌令高益擎權坪。持平朴聖泰。正言呂萬永啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件七件事。亟停勿煩。持平朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。正言呂萬永啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請逆賊尙魯。亟施拏戮之典。措辭見上答院曰。不允。第九件事。亟停勿煩。
정조 4년
庚子十一月十二日。記事官姜彙鈺。冬至正使前工曹判書徐有慶。副使前戶曹參議申大升狀啓。臣等一行。本月初九日。與書狀官臣林濟遠。松禾縣監吳命久。金郊察訪李陽普。表咨文眼同査對。則正朝禮部咨皮封乾隆四十五年十一月初二日。誤書以乾隆四十五年十月二十八日。故同正朝禮部咨皮封上送爲白去乎。令承文院改書。安寶下送之意。敢啓是白乎旀。方物一隻。依例改結裹後。明日仍向前站緣由。馳啓爲白臥乎事。
정조 4년
庚子十一月十二日。兼春秋洪光一。禁府啓目。朴宗正身爲該郞。不能禁戢。至於今番諠譁。比前尤甚。論以紀綱。萬萬可駭。以此照律。何如。傳曰。依允。
정조 4년
庚子十一月十二日。兼春秋朴行淳。謝恩正使茂林君塘。副使前戶曹參判李崇祜狀啓。臣等一行到平壤府査對之由。前已馳啓爲白有在果。本月初九日。到安州牧。初十日。與書狀官臣尹長烈。査對官都事洪一源。安州牧使申應顯眼同。表咨文更爲査對。則別無差誤處是白乎等。以緣由馳啓爲白臥乎事。
정조 4년
庚子十一月十二日午時。上御誠正閣。左承旨入侍時。左承旨李亨逵。假注書趙興鎭。記事官金載瓚李集斗。以次進伏訖。上命書傳敎曰。洪忠兵使口傳差出。以冬至正副使狀啓。命書傳敎曰。一字誤書。猶有考覈不審之失。惟此月與日之誤書。不能致察。若以此往呈。則豈不生梗。其時考覈承旨。爲先從重推考。又於郊館査對之時。若能詳準。安有是也。其時進參諸堂。一竝從重推考。自本院原咨文。更爲改書。急速下送。以洪忠道按覈御史朴天衡待罪狀啓。命書傳敎曰。勿待罪事。回諭。以洪忠道按覈御史朴天衡罪人推覈狀啓。命書傳敎曰。以無文跡。不得與道臣眼同云。與道臣眼同推覈事。回諭。上曰。禮房承旨入侍。出榻敎徐有防進伏。命讀永陵祭報府。有防讀奏訖。上曰。禁府時囚供辭。旣以判下。而明日則以國忌齋戒。不得開座。以草記書入之意。分付該曹。仍命退去。諸臣以次退出。
정조 4년
庚子十一月十二日初更。上御誠正閣。坐直承旨入侍時。右承旨徐有防。假注書趙興鎭。記事官金載瓚李集斗。以次進伏訖。上曰。注書持此狀啓。往領相處。問以觀此査啓。則罪人所供。極涉謊誕。似非常性之人。然而至於尹瑛金璞等。旣已緊出供中。則不可不一番逮問。其外諸人。旣知其謊誕。則宜無可問之端。但獄體至重。亦難於一竝不問。今將回諭於御史。何以處之則爲好之意。詳問以來。賤臣回奏曰。臣敬奉聖敎。往問於領相所住。以爲尹瑛金璞等諸人。旣已緊出。則御史之逮捕。獄體卽然。而其外諸人。今姑置之。徐觀此後事端。似好云矣。上曰。左承旨入侍。亨逵進伏訖。命書金吾草記判付。上曰。予自登極以後。一以節財用爲意。度支所有無私用。內帑之藏。亦皆撙節。至於自己之奉。食不奢靡。衣多綿布。此非予自矜之言。而節約之政。莫今日若也。然而度支空虛。一年經用。每患不足。內帑所儲。不見充物。是何故也。宣仁孝三聖之際。累經兵革。財用必匱。而宮室之修葺創建。亦多其時。財用之艱。若如今日。則豈有興作土木之暇。而想財用足爲支堪。故果爲經始之役矣。以此推之。今日國用之虛竭。果緣何以致耶。較其歲入之數。宣仁孝列聖之時。不過九萬餘數。而今則殆至十一二萬斛。則不啻三四萬之剩。而經用之裕。半不及古。實不解其委折矣。有防曰。國用之蕩竭。果莫如近來矣。臣等累年待罪本院。而一未見標紙之下。推此可以仰覩殿下節財用之聖意。而臣每日登筵。伏覩殿下所御衣襨。亦進御木綿。未嘗不欽仰感歎矣。大抵向聞戶判言。數十年前。有司之臣。輕聽貢人之言。雖不緊所需。多添貢價。比前所授。不啻屢萬云。如此而國用之耗縮。安得不然乎。亨逵曰。言端旣出。臣有所仰達矣。江原道貢蔘事。誠可悶矣。蔘商輩每以價之不足。爲稱冤之端。旣無出處。所謂變通者。皆出於民。畢竟恩竭怨生。價愈增而弊愈滋。增之不已。則民何以支堪。此後道臣。雖或狀請筵奏。朝家切勿撓奪。然後庶可爲持久之道矣。上曰。似然矣。命退。諸臣以次退出。
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨沈念祖坐。右副承旨柳義養坐。同副承旨李亨元坐直。注書二員未差。假注書宋俊載仕趙興鎭仕直。事變假注書任長源仕。
정조 4년
李亨元啓曰。御營廳將官來言。今日本廳軍兵日次。私習云矣。敢啓。傳曰。知道。
정조 4년
徐有防。以實錄廳郞廳。摠裁官意啓曰。本廳謄錄郞廳朴宗正削版代。權知承文院副正字權中憲差下。使之察任。何如。傳曰。允。
정조 4년
吏曹。實錄記事官權中憲。
정조 4년
蔡弘履。以吏曹言啓曰。今此永陵忌辰祭大祝。以前正言林錫喆塡差矣。時無職名。令該曹口傳付軍職。何如。傳曰。允。
정조 4년
兵曹口傳政事。副司果林錫喆。
정조 4년
沈念祖。以義禁府言啓曰。時囚罪人朴宗正。杖一百收贖。告身盡行追奪。徐有成南殷老金致五等杖八十收贖。奪告身三等照律草記批旨內。朴宗正如有功議。各減一等。徐有成南殷老金致五等。竝以公罪勘處。附過放送。使之卽速還官事。命下矣。朴宗正十四代祖訔。開國功臣云。功減一等。杖九十收贖。奪告身四等。放送。徐有成南殷老金致五等。竝以公罪。各杖八十收贖。附過放送之意。敢啓。傳曰。知道。
정조 4년
沈念祖。以義禁府言啓曰。時囚罪人李奎緯。更招公事判付內。姑令保放。待準償勘簿後。還囚照律事。啓下矣。李奎緯依判付。姑爲保放之意。敢啓。傳曰。知道。
정조 4년
庚子十一月十三日巳時。上御誠正閣。禮房承旨入侍時。右承旨徐有防。假注書趙興鎭。記事官金載瓚李集斗。以次進伏訖。上曰。下番翰林馳往永陵。奉審以來。集斗承命先退。上命書傳敎曰。固有萬萬疎率之失。而究其實則生疎也。豈有他哉。一向摧抑。或近過中。前承旨李𡊠金宇鎭敍用。朴祐源李養鼎趙時偉吳大益一體敍用。書訖。上曰。同副承旨入侍。賤臣承命出來。召李亨元進伏。命讀洪忠道年分狀啓。亨元讀至半。上命退。諸臣以次出。
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨沈念祖坐。右副承旨柳義養坐直。同副承旨李亨元坐。注書二員未差。假注書趙興鎭仕趙衍德仕直。事變假注書任長源仕。
정조 4년
藥房都提調鄭弘淳。提調金華鎭。副提調蔡弘履啓曰。伏未審日間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。後日次入侍。宜矣。
정조 4년
李亨逵。以都摠府言啓曰。今日入宜內三廳武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 4년
李亨元啓曰。漢城府判尹洪樂命。連日違召。尙未出肅。事甚未安。卽爲牌招察任。何如。傳曰。允。
정조 4년
漢城判尹前望單子入之。權噵落點。
정조 4년
李亨元啓曰。詞訟劇地。委屬可悶。新除授判尹權噵。卽爲牌招察任。何如。傳曰。允。
정조 4년
下備忘記于徐有防曰。咨文外封月與日之誤書。一猶可怪。至於再者。果何故也。謝使節使狀聞之陸續來到。此亦有駭聽聞之一端。蓋是考覈不審。査對不愼之致。謝恩使行文書考覈承旨及査對進去堂上。依再昨傳敎捧傳旨。至於槐院堂上。以該掌之司。有此大段做錯。不可無別樣示警。越俸一等。
정조 4년
以謝恩使咨文皮封誤換改書下送事狀啓。傳于李亨元曰。近來使行。每事全不致愼。至於査對。事體何等重大。而諸處考準。不能覺察。節使行覺發之後。始乃狀聞。銜命未幾。有此失着。出疆後擧行。安保其不如是。卿等越俸一等。諸處査對官。一竝從重推考。業欲提飭而未果。趲程前進。旣有下諭。則拜表至十二日而始到本牧。何其泄泄之甚。其遲滯委折。具由馳聞事。回諭。
정조 4년
李亨逵。以禁衛營將官來言言啓曰。今日本營軍兵。日次私習云矣。敢啓。答曰。知道。
정조 4년
蔡弘履啓曰。假注書宋俊載身病猝重。勢難察任。今姑改差。何如。傳曰。允。
정조 4년
宋俊載改差。代以趙衍德爲假注書。
정조 4년
沈念祖。以義禁府言啓曰。前中軍金相玉。以徒年磨鍊者。太失於寬。仍其配所。勿限年定配事。命下矣。金相玉。洪忠道庇仁縣。勿限年定配。而以傳敎內辭意。具罪目依例發遣府書吏。押送配所。何如。傳曰。允。
정조 4년
又以刑曹言啓曰。該曹該府照律。以徒年磨鍊者。太失之寬。閑良李東粲。前中軍金相玉。仍其配所。勿限年定配事。命下矣。罪人李東粲。黃海道豐川府。勿限年定配。而待拷訊限滿。决杖發配之意。敢啓。答曰。知道。
정조 4년
副司直權噵疏曰。伏以臣之猥陳血懇。今已屢矣。庶幾聖念體諒。特令許允。而頃伏承批旨下者。旣諭以業欲從施。又諭以事面不輕。始若開可以。終焉靳固。臣於是。伏地雙擎。感激涕泣。繼之而愕然悶塞。不知攸告。顧臣衰病之狀。前已略陳。而有若殘景之下山。比尤日化而月遷。內而心神全然迷瞀。外而視聽殆同盲聾。坐必低首而昏眠。行輒扶杖而痿躄。似此陋醜之狀。自非陽界上樣子。猶復諱老自壯。殉榮不去。則取笑街路。固不足恤。而貽羞朝廷。罪實難贖。加以所患風丹。毒流肢末。隨處浮潰。鍼藥技窮。宿病泄痢。秋後益添。眞元盡脫。壞症疊生。雖欲强策。其可得乎。噫。從古稀有而不可期者。年壽也。以臣虛薄之質。詎期稀有之年。而厚被我兩朝殿下生遂之澤。幸矣殘命。延到是年。此實萬萬意想之外。至於三字之銜。雖極榮矣。旣得其年。則參以法禮。庶可期望。而連章罔極。不賜矜許。是得其不可期於前。而不得其可期於今也。安得不茫然失圖。憮然摧心乎。若奉朝賀臣趙重晦。實與臣後先陳懇。而爰蒙體下之恩。特降許休之命。臣誠與有榮焉。不勝欽聳。如臣庸愚。無足比數。而惟其年病之宜退。小無彼此之差殊。伏惟一視之恩。亦有所曲諒矣。情之所迫。冒死更籲。伏乞聖慈。哀之憐之。亟降兪音。快副苦忱。使之安意就盡。千萬顒祝。臣無任惶恐㦖踖。披瀝祈懇之至。答曰。省疏具悉。不但卿筋力强壯。又若準卿請。朝無耆艾。卿其勿辭。更勿引章。
정조 4년
庚子十一月十四日辰時。上御誠正閣。禮房承旨入侍時。右承旨徐有防。假注書趙興鎭。記事官金載瓚李集斗。以次進伏訖。上下詢集斗曰。汝往陵所奉審。則無頉乎。對曰。無頉矣。命書傳敎曰。禮房承旨馳詣宗廟景慕宮。奉審摘奸以來。又命書權噵疏批。又命書傳敎曰。予每以嚴內外三字。不嫌其斷斷。若有罹此防限者。抵之以法。毋或饒貸。此或在廷之所知。而今番李東燦金相玉事。事則甚微。漸則甚大。凡係掖隷之事。雖細。必先啓達後呈院。則孰不知上撤。而有此昏夜密囑。轉托掖隷。至發無事周章之說。豈不驚駭之甚乎。此擧固知其無識武夫。急於免罪之意。而馴致不已。幾何而復踵交通宦寺之習。年前覆轍。豈不凜然。該曹該府照律。以徒年磨鍊者。太失之寬。閑良李東燦。前中軍金相玉。仍其配所勿限年定配。仍命退。諸臣以次退出。
정조 4년
庚子十一月十四日午時。上御誠正閣。左承旨入侍時。奉審承旨。藥房提調追入。左承旨李亨逵。右承旨徐有防。假注書趙興鎭。記事官金載瓚李集斗。藥房提調金華鎭。以次進伏訖。上命亨逵書傳敎曰。知有實恙。詞訟劇地。勢難强迫。判尹洪樂命許遞。一向委屬。實涉可悶。前望單子入之。書訖。命亨逵先退。上下詢有防曰。奉審則無頉乎。對曰。皆無頉矣。上下詢華鎭曰。臘劑。幾至作丸之境乎。華鎭對曰。姑未作丸。而方作末矣。上曰。各道災減狀啓。雖或時陳權減。如或未審。則實有仍舊久永頉之慮矣。華鎭曰。實有是慮。故舊今陳災減時。分別錄置矣。上曰。卿則如是。而嗣後事。豈盡遵束耶。是可慮也。華鎭曰。旣爲計災定例之事。此後似無違改矣。上曰。俄者。權噵有引年之請。故以其朝著老艾之太空。不得許副。以此推之。明年領相致政之懇。不可許施矣。大臣地望。至餘今領揆。捨而其誰。雖知於予多勞。目今朝著乏人。鼎席無可仗之人。決不允從矣。且筋力老愈益壯。足堪示事。何必當此年則皆有此請乎。華鎭曰。殿下之倚毗臣叔。實如聖敎。而臣叔之必欲致政者。位亢人臣。年及大耋。於公於私。退而謝事。爲得計矣。仍命退。諸臣以次退出。
정조 4년
行都承旨蔡弘履坐。左承旨李亨逵坐直。右承旨徐有防坐。左副承旨沈念祖坐。右副承旨柳義養坐直。同副承旨李亨元坐。注書二員未差。假注書趙興鎭仕直趙衍德仕。事變假注書任長源仕。
정조 4년
傳于沈念祖曰。都承旨入侍。禮房承旨同爲入侍。
정조 4년
李亨元啓曰。判尹權噵昨旣違召。今日又不出肅。事甚未安。卽爲牌招察任。何如。傳曰。允。
정조 4년
李亨逵。以摠戎廳言啓曰。本廳中軍李得濟外任代。擬望之人乏少。外任竝擬。何如。傳曰。允。
정조 4년
庚子十一月十五日。記事官姜彙鈺。冬至正使副司直徐有慶。副司直申大升狀啓。臣等一行到黃州牧。表咨文査對之由。已爲馳啓爲白有在果。本月十一日到平壤府。十二日與書狀官臣林濟遠。本道觀察使臣鄭尙淳。大同察訪臣金履厚。魚川察訪臣朱萬离。同齎來表咨文。眼同査對。則別無差誤處是白乎等。以緣由馳啓爲白臥乎事。
정조 4년
庚子十一月十五日辰時。上御誠正閣。都承旨禮房承旨入侍時。行都承旨蔡弘履。右承旨徐有防。假注書趙興鎭。記事官金載瓚李集斗。以次進伏訖。上曰。王大妃殿進御理中糕。依前方三分一。製入。出榻敎上曰。都承旨進去。藥院看檢。精製以入。都承旨先退。上曰。祭報府持入。而今日已爲傳香乎。有防曰。已爲傳香。而祭報府未及持入矣。上曰。獻官大祝。誰也。有防曰。李文源及李敬一矣。以洪忠道按覈御史朴天衡狀啓。命書傳敎曰。尹瑛金璞。別無更問之端。放送。李述祚從當處分。姑爲仍囚。爾則先爲復路事。下諭。命退去。諸臣以次出。
정조 4년
庚子十一月十五日初更。上御誠正閣。左承旨入侍時。左承旨李亨逵。假注書趙興鎭。記事官金載瓚李集斗。以次進伏訖。上命書傳敎曰。十五日次對。明日來會。上曰。此傳敎。明日頒布。上曰。右副承旨入侍。賤臣承命出。與義養進伏。上命亨逵先退。命讀公事。義養讀奏訖。命退去。諸臣以次退出。
정조 4년
行都承旨蔡弘履坐。左承旨李亨逵坐。右承旨徐有防坐直。左副承旨沈念祖坐直。右副承旨柳義養坐。同副承旨李亨元坐。注書二員未差。假注書趙興鎭仕趙衍德仕直。事變假注書任長源仕。
정조 4년
李亨元啓曰。判尹權噵連日違召。尙不出肅。其在事體。殊涉未安。卽爲牌招察任。何如。傳曰。允。
정조 4년
傳于李亨逵曰。十五日次對。明日來會。
정조 4년
臺諫前望單子入之。大司憲李𡊠。大司諫李敬養。司諫沈命德。獻納柳孟養。持平崔守魯。正言李夔落點。
정조 4년
徐有防啓曰。明日次對。憲府無進參之員。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 4년
傳于蔡弘履曰。吏曹參議前望單子入之。
정조 4년
庚子十一月十六日辰時。上御誠正閣。右承旨入侍時。右承旨徐有防。假注書趙衍德。記事官金載瓚李集斗以次進伏訖。上曰。趙興鎭日記。幾何修整乎。有防曰。今方修整云矣。命退。諸臣以次出。
정조 4년
庚子十一月十六日巳時。上御誠正閣。同副承旨入侍時。同副承旨李亨元。假注書趙興鎭。記事官徐龍輔李集斗。以次進伏訖。上命讀年分狀啓。亨元讀至半。上曰。姑止之。仍命退去。諸臣以次出。
정조 4년
庚子十一月十六日未時。上御誠正閣。禮房承旨入侍時。右承旨徐有防。假注書趙衍德。記事官金載瓚李集斗。以次進伏訖。上曰。坐直。誰也。有防曰。小臣與沈念祖爲坐直矣。命書傳敎曰。次對在明。呈告及在外臺諫許遞。前望單子入之。命退。諸臣以次出。
정조 4년
行都承旨蔡弘履坐。左承旨徐有防坐。右承旨柳義養坐。左副承旨趙時偉坐。右副承旨李亨元坐直。同副承旨金宇鎭坐直。注書二員未差。假注書趙興鎭仕趙衍德仕直。事變假注書任長源仕。
정조 4년
傳于蔡弘履曰。大臣備局堂上引見。
정조 4년
傳于蔡弘履曰。現告。循例捧入。該房承旨遞差。
정조 4년
金宇鎭啓曰。判尹權噵連日違召。無意出肅。事甚未安。卽爲牌招察任。何如。傳曰。允。
정조 4년
徐有防。以禁衛營將官來言言啓曰。今日本營軍兵。日次私習云矣。敢啓。答曰。知道。
정조 4년
傳于金宇鎭曰。洪忠兵使吉州牧使留待。
정조 4년
傳于李亨元曰。洪忠兵使吉州牧使入侍。
정조 4년
下備忘記于金宇鎭曰。洪忠兵使李得濟下直。長弓一張長箭一部片箭一部筒兒一箇。賜給。
정조 4년
又下備忘記曰。別軍職孫相龍吉州牧使下直。筒箇一部帿弓一張長弓一張長箭十五箇片箭十五箇筒兒一箇鳥銃一柄箭竹五部。賜給。
정조 4년
傳于金宇鎭曰。該房承旨代房承旨。從重推考。今日不爲仕進承旨。卽爲牌招。
정조 4년
傳于金宇鎭曰。政院事。有關後弊。司謁不爲請罪。當該承旨遞差。
정조 4년
傳于金宇鎭曰。承旨前望單子入之。
정조 4년
蔡弘履啓曰。新除授左副承旨趙時偉。卽爲牌招察任。何如。傳曰。允。
정조 4년
蔡弘履啓曰。吏曹判書李福源。參判鄭民始。參議朴祐源牌不進罷職傳旨及推考傳旨。今方捧入。而開政命下之後。如是違召。不卽擧行。事甚未安。判書參判。更爲牌招。何如。傳曰。允。參議只推。一體牌招。
정조 4년
有政。吏批。判書李福源牌不進。參判鄭民始進。參議朴祐源進。行都承旨蔡弘履進。以朴天衡爲掌令。宋樂爲掌令。林錫喆爲校理。李顯永爲宗簿正。鄭麟煥爲司僕主簿。閔義爀爲喬桐府使。延豐君單李𡊠敍用事。承傳。
정조 4년
兵批。判書李衍祥次對進。參判洪良浩入直進。參議朴師崙進。參知李象靖在外未肅拜。同副承旨金宇鎭進。副護軍申大謙李漢泰單付。副司直洪樂命李養鼎李亨逵吳大益沈念祖單付。副司果鄭益祚單付。管城將單李漢泰。
정조 4년
傳于金宇鎭曰。右副承旨爲推考房。
정조 4년
以慶尙監司尙州金時興上言査啓。傳于李亨元曰。此啓本下該曹。論理稟處。而近觀北道伯査啓回啓。一事二事。專事周遮。其說迂回。其意依微。太欠綜實之體。況査啓無或遲滯。前此飭敎。不但截嚴。至有昨秋兩道臣罷職之擧。則旣不開檢更覈。又不親問窮査。而抛置近百日之後。始乃修啓。莅藩之臣。奉行朝令之道。固如是乎。朝家譴罰。但可行於畿湖。不當行於嶺南乎。卿則爲先從重推考。更觀前頭勤慢。惕念擧行事。回諭。
정조 4년
蔡弘履。以弘文館言啓曰。副校理趙鼎鎭。疏批已下。卽爲牌招察任。何如。傳曰。允。
정조 4년
以副校理趙鼎鎭牌不進罷職傳旨。傳于金宇鎭曰。本事。非但不須更提。雖使古人當之。區處如此之外。無他道。復事違牌。此何分義。此傳旨勿施。更爲牌招入直。
정조 4년
金宇鎭。以禮曹言啓曰。今此冬至陳賀時。惠慶宮陳賀。當爲磨鍊。而在前如此之時。旣有權停。只進表裏之例。今亦依此擧行之意。敢啓。答曰。知道。
정조 4년
金宇鎭。因武臣堂上朔試射所差備官。以試官意啓曰。今日試射時。羽林衛將折衝李晟。未滿四中。依承傳罷職。何如。傳曰。允。
정조 4년
柳義養。以禁衛營言啓曰。本營三番騎士將李尙履。身病猝重。勢難察任。改差。何如。傳曰。允。
정조 4년
庚子十一月十七日申時。上御誠正閣。右副承旨入侍時。右副承旨李亨元。假注書趙衍德。記事官金載瓚李集斗。洪忠兵使李得濟。吉州牧使孫相龍。以次進伏訖。上曰。司謁。尙今立庭乎。亨元曰。本事處決。然後可以退送矣。上曰。進前。得濟進伏。上曰。職姓名。得濟對曰。洪忠兵使李得濟矣。上曰。本營殆同數遞。爾須赴任。善爲察飭。至於詰戎之政。尤宜惕念。而雖一二事。必善爲之。可也。得濟曰。圖報無路。尤切惶悚矣。命讀宣諭訖。命得濟先退。相龍進伏。上曰。職姓名。相龍曰。吉州牧使孫相龍矣。上曰。防禦使之任。今始爲之乎。相龍曰。然矣。上曰。爾其竭力圖報。無負委毗之意也。相龍曰。當如聖敎。而不勝惶感矣。命讀宣諭。又讀別諭訖。上曰。七事置之。命相龍先退。上曰。吏曹三堂。盡爲入來乎。亨元曰。判書不來。參判參議已爲入來矣。以京畿監司啓本。命書傳敎曰。李廷五。雖已捉得取服。而外方同推。全無實事。卽一痼弊。獨於本邑。決不如法擧行。此則方有別般廉探考察之道。如有現發者。則主推同推官。依律文嚴勘。斷不饒貸。不飭之道臣。難免重究。預爲知悉。莫犯先甲之令事。回諭。仍令另加嚴飭於道內。有殺獄諸邑事。一體回諭。命退。諸臣以次出。
정조 4년
庚子十一月十七日申時。上御誠正閣。同副承旨入侍時。同副承旨金宇鎭。假注書趙衍德。記事官金載瓚李集斗。以次進伏訖。上曰。坐直。誰也。宇鎭曰。小臣與李亨元爲坐直矣。命退。諸臣以次出。
정조 4년
庚子十一月十七日申時。上御誠正閣。右副承旨直提學同爲入侍時。直提學鄭民始。右副承旨李亨元。假注書趙衍德。記事官金載瓚李集斗以次進伏訖。上曰。奎章閣誌文。何當畢成乎。民始曰。來三四月間當畢成矣。上曰。喬桐府使閔義爀。其爲奉親乎。民始曰。然矣。上曰。統制使瓜滿。當在何月乎。民始曰。在於來六月間云矣。命退。諸臣以次退出。
정조 4년
行都承旨蔡弘履坐。左承旨徐有防坐直。右承旨柳義養坐直。左副承旨趙時偉病。右副承旨李亨元坐。同副承旨金宇鎭坐。注書二員未差。假注書趙興鎭仕趙衍德仕直。事變假注書任長源仕。
정조 4년
柳義養啓曰。明日視事。取稟。傳曰。只晝講。
정조 4년
徐有防啓曰。副司直李萬育。掃墳下直單子入啓後。晩始入來。未及於肅拜之時。事甚未安。推考警責。原單子勿施。何如。傳曰。允。
정조 4년
李亨元啓曰。同敦寧尹光紹。從縣道。辭職上疏上送。而乃敢於自引之章。至以丙申年處分已定之事。攙入爲說。極爲驚駭。此等疏章。旣有先朝退却之敎。故原疏。自本院直爲還下送。而該道臣之循例上送。事甚未安。從重推考。何如。傳曰。允。
정조 4년
柳義養啓曰。判尹權噵一向違召。尙不出肅。其在事體。殊涉未安。卽爲牌招察任。何如。傳曰。允。
정조 4년
傳于柳義養曰。禮房承旨入侍。
정조 4년
傳于蔡弘履曰。諸承旨持公事入侍。
정조 4년
敦寧都正奇彦觀疏曰。伏以臣。賦性疎迂。學術淺薄。不足以爲當世之需。退伏田野。隨分耕鑿。歌詠聖澤。以畢餘生足矣。豈意無似之賤臣。屢入於聖簡。前後除旨。聯翩於蓬蓽之下。而臣老病侵尋。扶曳無路。終未能致身於輦轂之下。以伸叩謝之忱。罪累山積。日夕悚蹙。迺者天地之大。過於包涵。雨露之澤。不擇處所。以臣爲通政大夫敦寧府都正者。臣擎奉恩旨。感淚交頤。臣實何人。蒙此殊恩。糜身碎首。圖報無路。而竊念資級官方。國家之公器也。必有履歷成績而後。可以陞擢進用。而如臣老朽無用之物。曾無一分效勞於周行之間。而遽升爵秩。在國爲誤恩。在臣爲濫竽。其爲臣身之榮寵已極。而其於玷汚國家之名器。何哉。況臣本無敦寧。揆以法例。不宜冒居。以壞格例。伏乞聖慈。俯垂鑑察。還收陞資之命。臣所帶敦寧之職。亟命有司。照例遞改。以存公格。以安私分焉。省疏具悉。陞擢意在。爾其勿辭。上來見職。令該曹稟處。
정조 4년
庚子十一月十八日。兼春秋洪光一。兵曹啓目。全羅道左右水營。今秋水操時。赴操軍兵試射放。居末邑光陽縣監鄭必忠。會寧萬戶金宗澤。務安縣監李一曾。智島萬戶趙文禧等。各杖八十收贖。竝只公罪是白乎旀。右律以施行。何如。傳曰。依允。
정조 4년
兵曹啓目。全羅道左右水營。今秋水操時。軍器舟什執頉邑。長興府使韓光迪。照律。何如。傳曰。依允。韓光迪金致五黃泰彦劉珣乙良。功減一等。李尙訥乙良。議減一等爲良如敎。
정조 4년
庚子十一月十八日辰時。上御誠正閣。右副承旨入侍時。右副承旨李亨元。假注書趙衍德。記事官金載瓚李集斗。以次進伏訖。上曰。都承旨當入於諸承旨入侍時乎。亨元曰。似當同入。而今方在於藥房矣。上曰。以監煎往在藥房乎。亨元曰。然矣。上曰。冊子幾許書之乎。集斗曰。姑未盡書矣。上曰。俾無誤字。可也。亨元曰。尹光紹因他事。以爲自引之章。揆以古例。萬萬駭然。原疏使之還下送該道臣。以爲推考。何如。上曰。退出後。自本院請啓。可也。命退。諸臣以次出。
정조 4년
庚子十一月十八日巳時。上御誠正閣。禮房承旨入侍時。左承旨徐有防。假注書趙興鎭。記事官金載瓚李集斗。以次進伏訖。上曰。尹光紹之上疏。退却乎。有防曰。退却矣。上曰。上疏措語。見之乎。有防曰。重被泉壞之誣等句語。甚礙眼矣。上曰。耽羅貢果。似當從近入來矣。有防曰。初運當於非久上來矣。上曰。雖入來。無提學。何以設場乎。有防曰。洪樂命。方帶藝文提學矣。上曰。其病勢似難考文矣。上曰。黃景源事。知之乎。有防曰。略聞之矣。上曰。其重臣之事。欲言之。則予亦赧然矣。有防曰。實無可達之言。而非但臣等之爲羞。實爲朝廷之貽羞矣。仍命退。諸臣以次退出。
정조 4년
庚子十一月十八日午時。上御誠正閣。諸承旨持公事入侍時。行都承旨蔡弘履。左承旨徐有防。右承旨柳義養。右副承旨李亨元。假注書趙衍德。記事官金載瓚李集斗以次進伏訖。上曰。同副。其果封疏乎。有防曰。有疏到院。而已爲還給矣。命諸承旨。各奏公事。弘履讀奏李廷五事。有防讀奏氷庫藏氷啓訖。竝親啓。有防曰。各司手本。與直啓文書有異。故例不書臣字矣。內氷庫官員手本職銜之下。混書臣字。雖曰襲謬。終涉不察。該官員推考。原手本。使之改修正以入。何如。上曰。依爲之。出擧條上曰。李象靖。何不上來乎。弘履曰。曾有封疏之事。而該道臣。不爲捧送。故使家僮。封呈疏云矣。命書傳敎曰。特授。意在欲試。且有筵教。而尙無動靜。兵曹參知李象靖。催促上來。義養曰。臣之所掌。今無公事矣。上曰。唯。亨元讀奏各道公事。至錫達物故狀。上曰。以何病致死乎。亨元曰。宿病云矣。又讀奏黃海道南宮揆罪狀。命書判付。有防讀奏慶尙道罪人金時興事。上曰。尙州旣定査官。而尙無回啓。是何故也。有防曰。今此査官。與刑判李性源。有四寸之嫌。故不得回啓云矣。上曰。以次堂擧行。可也。命退。諸臣以次出。
정조 4년
庚子十一月十八日初更三點。上御誠正閣。坐直承旨入侍時。右承旨柳義養。假注書趙衍德。記事官金載瓚李集斗以次進伏訖。上曰。喬桐府使下直乎。義養曰。姑未下直矣。命書傳敎曰。喬桐府使。其令明日辭朝。上曰。黃景源又遭此事。殊極可怪。而心亦矜悶矣。義養曰。人本柔順。而今且老昏。被人誘說。有此事矣。上曰。果如是。故只施以削版而已矣。上曰。明史則非但文勢之不好。事績別無可觀矣。黃景源。以此致力云。然否。義養曰。然矣。上曰。朴聖源之敦孝錄。爾其見之否。將欲以開刊矣。義養曰。使之開刊。則好矣。上曰。性理大全。誰果著述乎。義養曰。是未詳知矣。上曰。心經則五子所撰。而孝經則古已有之矣。義養曰。然矣。上曰。五禮儀與補編。合爲一篇。文獻備考。亦爲竝附。則似可爲好矣。義養曰。如是會附。則可作國家考典。而竝之以續大典經國大典與大明會典。則尤爲便好矣。上曰。成川有金産云。然否。義養曰。果有鑄金之事。而以臣在官時言之。將至二萬兩云。而禁之不得。前頭之慮。實非淺淺矣。上曰。厥金歸於何處乎。義養曰。似是潛自流入於彼國。而彼國知其生金之路。後有索納之事。則計無所出矣。上曰。勢固必然矣。以銀言之。國中全無所儲。此蓋生銀無路。而其存者次次輸入於彼故耳。前者則以我之銀。換彼之白絲。仍爲轉通倭國。故殆同商者之殖貨。厥銀末又歸本。故常不乏絶矣。今則無白絲之換。而只送我國之銀。國中之乏儲。勢所固然。曾謂胡無百年之運。而今若有不幸之時。則彼必求銀於我。其將從何而出乎。此非細慮矣。義養曰。果然矣。命退。諸臣以次出。
정조 4년
行都承旨蔡弘履坐。左承旨徐有防坐。右承旨柳義養坐。左副承旨趙時偉坐直。右副承旨李亨元坐。同副承旨金宇鎭坐直。注書二員未差。假注書趙興鎭仕趙衍德仕直。事變假注書任長源仕。
정조 4년
藥房都提調鄭弘淳。提調金華鎭。副提調蔡弘履啓曰。伏未審日間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿。慈宮氣候一樣。明日入侍。宜矣。
정조 4년
金宇鎭啓曰。卽伏見洪忠監司洪秉纘狀啓。則以本道兵使申大謙。請罷海美縣監。而直爲封啓。有違備局定式。至請該縣監仍任矣。當初兵使之直啓請罷。旣違定式。則該兵使。宜有論責之擧。而不爲擧論者。事甚未安。原狀啓雖已捧入。而該道臣。不可無警。推考。何如。傳曰。允。
정조 4년
蔡弘履啓曰。左副承旨趙時偉。同副承旨金宇鎭。今日不爲仕進。卽爲牌招。何如。傳曰。允。
정조 4년
趙時偉啓曰。判尹權噵連日違召。無意出肅。事甚未安。牌招察任。何如。傳曰。允。
정조 4년
李亨元啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
下備忘記于李亨元曰。喬桐府使閔義赫下直。長弓一張長箭一部片箭一部筒兒一箇。賜給。
정조 4년
傳于徐有防曰。禮兵房承旨入侍。
정조 4년
金宇鎭啓曰。奉常寺主簿車彦輔陳疏到院。且呈冊子。原疏係是應旨。玆以捧入。而至於冊子。殊涉猥越。不得循例捧入之意。敢啓。答曰。知道。
정조 4년
傳于金宇鎭曰。左副承旨。率奉常主簿車彦輔。入侍。
정조 4년
金宇鎭啓曰。前修撰李鼎揆縣道上疏。纔已來到。而本職旣以在外許遞矣。所當還下送。而係是言事。捧入之意。敢啓。答曰。知道。
정조 4년
傳于金宇鎭曰。在外臺諫許遞。前望單子入之。
정조 4년
臺諫前望單子入之。掌令柳雲羽。持平李兢淵。落點。
정조 4년
金宇鎭啓曰。明日次對。兩司無進參之員。傳旨未下外。大司憲李𡊠。掌令柳雲羽。持平李兢淵。竝待開門牌招。以爲推移入侍之地。何如。傳曰。允。
정조 4년
又以備邊司言啓曰。濟州牧使金永綬。以其身病連呈辭狀矣。赴任已至三載。實恙若是難强。海島重任。不可一向相持許遞。其代申飭該曹。各別擇送。何如。傳曰。允。
정조 4년
蔡弘履。以吏曹言啓曰。成均館學正金麟采。受由過限未上來。依例罷職。何如。傳曰。允。
정조 4년
又以吏曹言啓曰。新除授司䆃寺僉正金持默。除拜後過限未肅拜。依例改差。何如。傳曰。允。
정조 4년
奉常主簿車彦輔疏曰。伏以我殿下。以聰明有臨之姿。承休恤無疆之業。兢憂於乙丙者。罔非圖治之念也。先後於庚甲者。亦皆祛弊之政也。講論經傳。師古有獲。則典學之工至矣。明習典章。祗述成憲。則法先之意切矣。粵自登大寶以來。勉勉孜孜。惟精惟一。涵養省察之方。靡有間斷。而建中和之德。順陰陽之序者。五年于玆矣。宜其和氣肹蠁。治化熙洽。而獨奈何天心未臻底豫。災沴未盡消除。迺者雷異之警。至六而極矣。肆惟我殿下十條有求助之敎。旬日下減膳之音。庶幾天心可格。災異可消。而繼又伏見初一日傳敎下者。以無一人應旨。申求讜言。辭敎懇惻。臣於是欽仰感歎曰。昔第五倫。讀詔書。以爲此聖主也。一見決矣。今臣何幸遭逢明時。伏奉聖旨。苟有一得之愚。敢不傾倒殫竭。仰裨日月之光乎。嗚呼。雷者一百八十日而出地。一百八十日而入地。今則自八月至十月。而忽然出地。轟轟之聲。燁燁之光。宛若仲春。是其入地者。僅强半也。今旣發泄於深藏之時。則何以和暢於方動之月乎。天道深遠。雖未知兆應何居。而仁愛之天。諄諄然警告。則今日修禳之策。固當靡不用極。臣請以易經雷象五卦。推衍其義。仰陳十條矯救之道。惟聖明試垂察焉。臣謹按山下有雷頤。頤者養也。天地養萬物。聖人養賢。以及萬民。夫天地之道。養育萬物。遂其生成。而聖人之道。養育賢才。以治天下也。臣不敢知我殿下養賢而登庸者。果有如山雷養育之象否乎。目今訏謨廟堂。有斯盛之美。出入經幄。多斯皇之休。而第其地閥以拘之。科目以限之。懷抱利器之士。老死於巖石之間者。不知其幾許人。而未聞有登庸之實。殿下誠以高門大族。只可共國。而寒族疎蹤。不足以有爲乎。古之販繒屠沽之賤。猶且簡拔而佐治。是則尙矣。雖以我朝言之。名臣碩輔。多出於寒素之家。未有如近來之局狹而不廣。是誠有違於山下之雷養育之象。非時之雷。安得不示警乎。伏願殿下。法山雷養賢之象。惟才是用。則彙征之吉。可以致矣。山上有雷小過。小過者。過其常也。聖人法之。用過乎儉。儉者過於樽節也。古之聖王。有行之者。大禹之菲衣。文王之卑宮是已。以身率之。以化天下。而勸農工務儲蓄。故三年耕而餘一年之食。謂之成。九年耕而餘三年之食。謂之登。十有八年耕而餘六年之食。謂之平。二十有七年耕。而餘九年之食。謂之太平。民有九年之食。則德化洋溢。風俗熙皞。雖値千里之旱。頻年之災。國無捐瘠之患。民有蓋藏之饒。究其本。則專由於上之儉德也。臣不敢知我殿下崇儉之德。果有如大禹之菲衣。文王之卑宮乎否。臣伏聞殿下金銀不飾於器用。玩好不近於耳目。罷不緊之名色。停上供之參料。凡於經費。莫不節省。而國儲猶患罄竭。民生尙多顚連。貧置之歎。若是其亟。而然猶朝廷之上。侈風未祛。閭巷之間。奢汰無節。上雖有務約之化。而下實無從儉之志。意者殿下躬率之化。猶有所未盡而然耶。殿下每恤民隱。或値荒年。蕩減逋欠。如傷之德。周洽普遍。而官吏土豪。偏蒙其惠。貧殘小民。未有實效。昔漢文帝或有半減田租之年。或有全減田租之時。比之於是。則可謂不及矣。豈可望民産之有裕乎。臣固知當今之時。倉廩空乏。新不繼舊。田租之蠲。勢難遽議。而節之又節。省之又省。自上而至於卿大夫。卿大夫而至於士庶人。壹是皆以簡儉爲尙。則庶幾見餘九年之食。而致太平之休矣。苟不能從事於斯。而徒循故常。外示崇儉之意。而內無崇儉之實。則是誠有違於山上之雷用儉之象也。非時之雷。安得不示警乎。伏願殿下。法雷山用儉之象。懋盡導率之方。以爲祛侈本焉。天下雷行爲無妄。無妄者至誠也。雷行於天下。陰陽交和。則萬物發生。無有差妄。聖人法之。以至誠眞實之理。茂對天時。動靜語默。政令云爲。無非誠實底道理。以體天運也。臣不敢知我殿下涓濩之中。日用之際。果皆以至誠眞實之道。行之否乎。臨政願治。至誠也。接下優容。至誠也。遵王道而崇儒術。至誠也。對方冊而探賾粵微。至誠也。徹上徹下。弗貳弗參。克懋主一之德。常存閑邪之念。藹然誠意。貫注萬有。而其於辭令之發。或欠孚格之實。則非至誠也。施措之間。或有文勝之義。則非至誠也。試看今日之俗。多有虛僞之習。少那眞實之風。人心世道。日趨浮囂。則是誠有違於天下雷行物與無妄之象也。非時之雷。安得不妄作乎。伏願殿下。法無妄之象。偃風尙之草。使人人而眞實。家家而純素。則三古敦撲之風。庶可回矣。雷電皆至爲豐。豐者大也。聖王法之。照察群情。鼓舞天下。致萬品之咸若。享一世之豐富。臣不敢知我殿下光明振礪之道。果皆合於雷電之象否乎。一日萬機。微細必察。照燭虛實之情。詳加綜核之政。魑魅魍魎。莫逃於淵鑑。元惡大憝。咸伏於王章。光大之治。與日月合其明。而第其察於小而忽於大者有之。過於包容而失於曲貸者有之。是誠有違於雷電皆至明斷得宜之象。非時之雷。安得不洊臻乎。伏願殿下。法電光之明。以盡天下之情狀。象雷動之威。以辨天下之淑慝。臻尙大之業。撫盈盛之運。則豐富之亨。庶可享矣。雷風相與爲恒。恒者久也。日月得天而能久照。四時變化而能久成。聖人久於其道而天下化成。夫日月。陰陽之精耳。順其常度而久照。四時。陰陽之氣耳。順其往來而久成。聖人法之。以不息之心。行不息之政。悠久而不已。故天下化之。所以漸以仁而臻其休矣。臣不敢知我殿下行道之心。果以恒久爲期耶。恒久之道。不可以歲月之暫。而責其功效也。孔子曰。必世後仁。世者三十年也。行道而至於三十年之久。則至治成矣。道猶百里途也。無或中輟。然後期限可適也。今我殿下春秋鼎盛。化理方新。斯爲出門遵道之候。進進無已。至於悠久。則百里易到矣。伏願殿下。勿以速效爲期。勿以遲成爲難。則至道凝而功化著。於是乎陰陽順軌。風雨時若。轉災爲祥。特一轉移間事耳。非時之雷。又何可發動也。今臣所引五卦之象。雖似陳腐。而要皆聖人法天理物之道。臣有所受之也。抑臣以草茅賤蹤。蟣蝨微蠢。晩忝科第。待罪太常。亦已有年矣。年迫七耋。死亡無日。仰感聖旨之隆重。敢陳荒厐之蕘說。殿下不以人廢言。則幸甚幸甚。且臣五十年讀易。於朱子易學啓蒙。粗有淺工。蓋其本圖書則溯論畫出之理。原卦畫則敷陳重爻之義。其明蓍策一篇。則前聖所以因蓍求卦之法。著矣。其考變占一篇。則卦爻所以上下窮變之妙。暢矣。黜百家之異說。開萬古之昏蒙。克紹四聖之統焉。惟臣無所知識。而略附臆說。以爲冊子。但私自記錄而已。不宜上徹天陛。而今當聖明求助之會。冀有絲毫裨補之效。敢將四篇之書。仰干宸嚴之下。極知僭越。罪合萬戮。而儻蒙一經乙覽。則臣死有榮矣。臣無任屛營祈懇之至。答曰。省疏具悉。應旨封章。殊可嘉乃。可以施行者。許令廟堂。指劃稟處。
정조 4년
庚子十一月十九日。記事官姜彙鈺。冬至正使副司直徐有慶。副使副司直申大升狀啓。臣等一行到平壤府。表咨文査對之由。已爲馳啓爲白有在果。本月十五日。到安州牧。咨文皮家新件。自承文院改修正下送是白乎等。以祇受後十六日。與書官臣林濟達。安州牧使臣申應顯。魚川察訪臣朱萬离。同齎來表咨文及承文院下送皮家新件。眼同査對。則別無差誤處是白如乎。同爲齎去。緣由馳啓爲白臥乎事。
정조 4년
庚子十一月十九日巳時。上御誠正閣。右副承旨入侍時。右副承旨李亨元。假注書趙興鎭。記事官徐龍輔李集斗。以次進伏訖。上命讀洪忠道年分狀啓。亨元讀奏訖。亨元曰。伏見洪忠兵使申大謙。今秋巡操試射中不中啓本。則本道五營所屬諸邑中。以鴻山縣監。爲都居末矣。取考中不中列錄者。鴻山有柳葉箭一中者。至於淸安。該守令將官軍兵。全無得中者。則宜以淸安爲都居末。而今乃以鴻山爲都居末者。未知本營規例之如何。而但以啓本觀之。極爲訝惑。本事委折。使之詳細査實以聞。而其在嚴明師律之道。不可仍置。原啓本還爲下送。俾卽改修整上送。當該兵使推考。何如。上曰。依爲之。出擧條仍命退。諸臣以次退出。
정조 4년
庚子十一月十九日巳時。上御誠正閣。只晝講入侍時。同知事徐有寧。特進官鄭民始。參贊官金宇鎭。侍讀官趙鼎鎭。檢討官金履禧。假注書趙衍德。記事官金載瓚李集斗。宗臣花陽君榷。武臣副護軍李明運。以次進伏訖。上讀前受音訖。鼎鎭進讀孟子齊人伐燕取之章訖。上讀新受音訖。命文義。鼎鎭曰。文王三分天下有其二。詩曰。父母孔邇。曰云誰之思。西方美人。其發於謳吟者如此。則民情大可見。雖取之。殷民固無不悅之理。而文王。猶不取之。以齊伐燕。無異於以燕伐燕。民豈有悅服者乎。孟子猶以燕民之悅不悅爲對。其辭微而婉。其拒之也。嚴矣。此等處。聖賢言外之旨。可見。伏願益加留念焉。履禧曰。齊宣王之問。以人力不至於此。不取。必有天殃云者。蓋以伐燕。自歸於天命。而孟子之所對。則不言天命。而但言民心。蓋天人一理。間不容髮。故欲知天命之有無。則當觀於民心之向背。而此章所論。則雖是征伐大事。至於小事亦然。一日之間。一政一令。順民心然後。可以合天理。雖一物之微。民心之所不悅。而取於民。便非天意。此等處。伏望益加留意焉。上曰。經筵亦陳文義。有寧曰。儒臣旣盡奧旨。別無所陳。而大抵自古帝王。專以民心爲重。而天雖邈遠。只在人心之如何耳。欲觀天命之順不順。則可驗其民心之向背。孟子之對以燕民之悅不悅者。蓋以是矣。民始曰。齊宣之問。以人力不至於此。不取。必有天殃云者。專以利害言之也。孟子之對以燕民悅則取之云者。專出於天人同孚之義也。王者之取與不取。惟在天人之順不順。不可以利害論之也。伏願聖上留念焉。上曰。好矣。參贊亦陳文義。宇鎭曰。儒臣經筵。竝陳文義。更無仰陳矣。上曰。文王三分天下。有其二。而不敢專征者。惟在協天意順民心而已。至於武王之軍于牧野。竢天休命者。亦不出順天人之意也。今此宣王之問以悅不悅者。專以功利上言之也。孟子對以悅則取之不悅則勿取者。專出抑揚之意也。若使齊宣。伐昏立明。則可協天人之心。而專出於開國闢土。則無異於以暴易暴也。奚足以比論於文王武王之事乎。民始曰。孟子之對。雖是專出於抑揚。而以覰文義之外。則似或有損於義理之論矣。上曰。此章之對。與文王好貨好色之論。相爲表裏矣。此雖出於開反之道。而且以下章文義論之。不有抑揚而如是乎。民始曰。孟子之論。果如是矣。命退。諸臣以次退出。
정조 4년
庚子十一月十九日申時。上御誠正閣。禮兵房承旨入侍時。左承旨徐有防。同副承旨金宇鎭。假注書趙衍德。記事官金載瓚李集斗。以次進伏訖。上曰。黃景源事。可謂不成說矣。若無活署之印。則似無是事矣。有防曰。雖無活署之印。亦有政府之印矣。然而此莫非老昏所致矣。上曰。車彦輔。居在何處乎。宇鎭曰。聞是洪忠道人矣。上曰。經國大典續大典五禮儀。以爲竝附撰成。似好矣。有防曰。如是合部。則尤爲便好矣。命退。諸臣以次出。
정조 4년
庚子十一月十九日申時。上御誠正閣。左副承旨入侍時。左副承旨趙時偉。假注書趙衍德。記事官金載瓚李集斗。奉常主簿車彦輔。以次進伏訖。上曰。進前。彦輔進伏。上曰。職姓名。彦輔奏曰。奉常主簿車彦輔矣。上曰。年至幾何乎。彦輔曰。年今六十九矣。上曰。近無應旨者。爾能封章。可尙其志矣。大抵疏旨。指何而言之乎。彦輔曰。有五條陳達。一則山雷頤。致其養賢。二則雷山小過。尙其崇儉。三則天雷無妄。用其純誠。四則雷火豐。明其斷獄。五則雷風恒。成其治化之義矣。上曰。中原啓蒙圖。與性理大全圖。大是相左。是何故也。彦輔曰。臣姑未見中原啓蒙圖。而相左之致。似是先天後天之數。有相懸殊而然矣。上曰。非謂是也。卦變之畫。易其位次。是何故也。彦輔曰。此是先天易行之數矣。上曰。當賜批矣。命退。彦輔先退。上曰。名是應旨。而無所可觀矣。時偉曰。果然矣。此疏之捧入。事涉猥䙝。而旣曰應旨。故不得已入啓矣。第芻蕘之言。聖人必擇。亦可澄省處矣。上曰。然矣。命書彦輔疏批。命退。諸臣以次退出。
정조 4년
行都承旨蔡弘履式暇。左承旨徐有防坐直。右承旨柳義養坐。左副承旨趙時偉坐。右副承旨李亨元坐。同副承旨金宇鎭坐直。注書二員未差。假注書趙興鎭仕趙衍德仕直。事變假注書任長源仕。
정조 4년
徐有防啓曰。明日冬至望拜禮習儀相値。視事。頉稟。傳曰。知道。
정조 4년
金宇鎭啓曰。命召親納。例也。而前兵曹判書李衍祥。使其軍官替納。事甚未安。依定式推考。何如。傳曰。允。
정조 4년
趙時偉啓曰。判尹權噵連日違召命。終不出肅。其在事體。極涉未安。卽爲牌招察任。何如。傳曰。允。
정조 4년
徐有防啓曰。藥房三提調。依下敎來待矣。傳曰。入侍。大臣同爲入侍。
정조 4년
傳于柳義養曰。次對入侍。
정조 4년
李亨元啓曰。新除授臺諫。待下批。一體牌招。何如。傳曰。允。
정조 4년
以掌令柳雲羽牌不進罷職傳旨。傳于柳義養曰。只推。更爲牌招。
정조 4년
以大司諫李敬養。司諫沈命德。獻納柳孟養。正言李䕫呂萬永。持平朴聖泰牌不進罷職傳旨。傳于李亨元曰。只推。
정조 4년
柳義養啓曰。連日合辭闕啓。事甚未安。大司諫李敬養。獻納柳孟養。正言李夔呂萬永。持平朴聖泰。旣有只推之命。一體牌招。何如。傳曰。允。
정조 4년
徐有防啓曰。明日冬至望闕禮習儀時。兩司當爲進參。除在外牌招啓辭未下外。呈告未肅拜人員。倂待開門牌招。使之進參。何如。傳曰。允。
정조 4년
下備忘記于蔡弘履曰。刑曹判書李性源。爲兵曹判書。
정조 4년
傳于徐有防曰。新除授兵曹判書。牌招。傳授命召。
정조 4년
徐有防啓曰。兵曹判書李性源牌不進。推考傳旨。今方捧入。而命召傳授。一時爲急。更卽牌招。何如。傳曰。允。
정조 4년
下備忘記于徐有防曰。兵曹判書批下。更卽牌招。傳授命召。牌去來。申飭。
정조 4년
傳于李亨元曰。右副承旨入侍。
정조 4년
有政。吏批。判書未差。參判鄭民始進。參議朴祐源進。行都承旨蔡弘履進。吏批啓曰。濟州牧使。今當差出。而本州以海島劇邑。素稱難治。不可不擇差。他道守令竝擬。何如。傳曰。允。
정조 4년
以李衍祥爲吏曹判書。再政。以盧瑞國爲掌令。尹尙東爲修撰。李福源爲刑曹判書。崔夢喦爲敦寧都正。李性源爲軍器提調。金和中爲右通禮。南鶴聞爲濟州牧使。鄭宇朋爲海美縣監。訓鍊都監提調單李性源。禁衛營提調單李性源。御營廳提調單李性源。
정조 4년
兵批。判書李性源肅拜進。參判洪良浩病。參議朴師崙入直進。參知李象靖在外未肅拜。同副承旨金宇鎭進。副護軍金永綬宋樂單付。副司果奇彦觀崔守魯單付。
정조 4년
金宇鎭啓曰。洪忠道按覈御史朴天衡。今將復命。而時無職名。令該曹。口傳付軍職。何如。傳曰。允。
정조 4년
兵批。口傳政事。副司果朴天衡單付。
정조 4년
蔡弘履。以弘文館言啓曰。新除授校理林錫喆。卽爲牌招察任。何如。傳曰。允。
정조 4년
金宇鎭。以兵曹言啓曰。今十一月二十一日。武臣賓廳講書日次。而冬至望闕禮習儀相値。不得爲之之意。敢啓。答曰。知道。